Kaapse pediater vermisDr. Louis Heyns Dr. Louis Heyns (59), ’n dosent aan die Universiteit van Stellenbosch se mediese fakulteit en ook ’n pediater by die Tygerberg-hospitaal, word sedert Woensdagaand vermis. Heyns se skoonseun, Alwyn Swart, het Vrydag aan Maroela Media gesê Heyns is Woensdag omstreeks 20:30 vir die laaste keer gesien. “Hy het sy ouer broer in Somerset-Wes gaan besoek. Hy het nog vir sy broer gesê hy moet gaan voorberei vir ŉ lesing wat hy Donderdag sou aanbied,” het Swart gesê. Heyns het onderweg na sy huis in Welgelegen, sowat 40 minute se ry vanaf Somerset-Wes af, vermis geraak. Sy vrou het onraad vermoed toe hy teen 24:00 nog nie by die huis opgedaag het nie. Sy het hom op sy selfoon probeer skakel, maar sy selfoon was af. Die gesin het Heyns Donderdag by die polisie as vermis aangemeld. Die Somerset-Wes-polisie ondersoek die saak. Sy voertuig, ŉ donkergrys Peugeot 308, het nie ŉ satellietopsporingtoestel in nie. Enigiemand wat sy voertuig met die registrasienommer CY121038, gewaar of weet waar hy hom bevind, word versoek om die ondersoekbeampte, Hannes Niemandt, te bel by 076 410 2500.